b'\n_START_ARTICLE_\nPunisk voks\n_START_PARAGRAPH_\nPunisk voks er en voks, der blev anvendt af de antikke gr\xc3\xa6kere, is\xc3\xa6r som bindemiddel for pigmenter, til enkaustik, beskrevet som den bedste og mest hvide voks. Man har for det meste betegnet punisk voks som voks med s\xc3\xa6ber i, men den burde m\xc3\xa5ske snarere betegnes som voks uden fedtsyrer. Punisk voks hedder simpelthen s\xc3\xa5ledes, fordi det stammer fra Nordafrika/Kartago, hvor det folk levede, som romerne kaldte punerne.\n_START_SECTION_\nRekonstruktion af den puniske voks\n_START_PARAGRAPH_\nMan har igennem de sidste 450 \xc3\xa5r fors\xc3\xb8gt at rekonstruere den puniske voks ved hj\xc3\xa6lp af de antikke opskrifter og voks, vand, soda og salt. Den klassiske strid om den puniske voks som bindemiddel til enkaustik gik p\xc3\xa5, om den var fast eller flydende, om den f\xc3\xb8rst skulle smeltes eller var direkte klar til at male med. Om den puniske voks var en fors\xc3\xa6bet bivoks, der var emulgeret i vand og/eller en fors\xc3\xa6bet bivoks, hvor s\xc3\xa6berne var vasket ud og vandet fjernet, alts\xc3\xa5 et fast stof._NEWLINE_Grev Caylus (1755) var en af de f\xc3\xb8rste, der lavede fors\xc3\xb8g med punisk voks. Han kogte det med vand og under afk\xc3\xb8lingen slog han massen i sm\xc3\xa5 dele, blandede den med farve, p\xc3\xa5f\xc3\xb8rte det med pensel og indbr\xc3\xa6ndte (enkausterede) til sidst ._NEWLINE_Voksen g\xc3\xb8res emulgerbar med vand ved at koge den i saltopl\xc3\xb8sning, hvorved saltene forbinder sig med fedtsyrerne og danner s\xc3\xa6ber, som er vandopl\xc3\xb8selige. Mens kogningen forts\xc3\xa6tter, forts\xc3\xa6tter man ogs\xc3\xa5 med at omr\xc3\xb8re og f\xc3\xa5r s\xc3\xa5ledes en emulsion, hvor voksen bliver opslemmet i vandet . Dette giver en cremet pasta, som man kan male med i kold tilstand. N\xc3\xa5r man maler med det, vil vandet fordampe enten af sig selv eller ved efterf\xc3\xb8lgende opvarmning. Sp\xc3\xb8rgsm\xc3\xa5let er imidlertid om s\xc3\xa6berne skal vaskes ud eller ej, for at v\xc3\xa6re en punisk voks.\n_START_SECTION_\nStriden om s\xc3\xa6ber og fedtsyrer\n_START_PARAGRAPH_\nDer har ogs\xc3\xa5 v\xc3\xa6ret diskussion af, hvor stor betydning den pr\xc3\xa6cise sammens\xc3\xa6tning af saltvandet og natronen har p\xc3\xa5 produktet, og hvad natron egentligt bet\xc3\xb8d i antikken. Men i store tr\xc3\xa6k er forskellen alts\xc3\xa5 om s\xc3\xa6berne bevares i den puniske voks eller om de fjernes. Man har for det meste betegnet punisk voks som voks med s\xc3\xa6ber i, men burde m\xc3\xa5ske snarere betegnes som voks uden fedtsyrer. Mumieportr\xc3\xa6tter og v\xc3\xa6gmaleri er analyseret for voks og i nogle ses tilstedev\xc3\xa6relsen af s\xc3\xa6ber (; ; ._NEWLINE_Tilstedev\xc3\xa6relse af s\xc3\xa6be i voksen beh\xc3\xb8ver ikke at betyde, at den oprindeligt var i voksen. S\xc3\xa6berne kan v\xc3\xa6re dannet ved en bindemiddel-pigment interaktion , idet salte fra pigmenter kan danne s\xc3\xa6ber med de fede syrer, ved blyhvidt kan f\xc3\xa5s blys\xc3\xa6ber. Blyhvidt findes i mange mumieportr\xc3\xa6tter . Salte fra omgivelserne kan muligvis ogs\xc3\xa5 spille ind, afh\xc3\xa6ngig af forholdene hvorunder emnet har v\xc3\xa6ret opbevaret.\n_START_SECTION_\nBivoks og voks i samme fund\n_START_PARAGRAPH_\nDet har s\xc3\xa5ledes v\xc3\xa6ret sv\xc3\xa6rt at vurdere, hvordan voksen har v\xc3\xa6ret oprindeligt. Det er derfor ekstra interessant, at man har fundet bivoks og noget voks, der kan v\xc3\xa6re punisk voks, sammen. Fundet er analyseret ved hj\xc3\xa6lp af GC-MS ._NEWLINE_Det drejer sig om en 4-kamret romersk metalbeholder med indhold, som man mener har indeholdt medicin. Beholderen befinder sig p\xc3\xa5 British Museum, de n\xc3\xa6rmere fundomst\xc3\xa6ndigheder kendes ikke, men kamrene og deres indhold m\xc3\xa5 formodes at havde v\xc3\xa6ret udsat for ens p\xc3\xa5virkninger. Indholdet er analyseret og dette viste sig, sammen med andre stoffer, sukkerarter og harpiks, at indeholde bivoks i tre af kamrene og punisk voks i den fjerde. Eller rettere et materiale, der svarer til bivoks, men uden de langk\xc3\xa6dede frie fede syrer._NEWLINE_Stacey pr\xc3\xb8vede at efterg\xc3\xb8re Plinius\xe2\x80\x99 beskrivelse af fremstilling af punisk voks ved f\xc3\xb8lgende opskrift: ubehandlet bivoks blev kogt gentagne gange i kunstig havvand fremstillet ved at anvende 14 g r\xc3\xa5 hav salt i 400 ml vand med ca. 10 g natrium bikarbonat. Hvidt voksagtigt materiale, som samlede sig p\xc3\xa5 overfladen blev skummet og derefter vasket tre gange ved at koge det i 400 ml de-ioniseret vand. Ved denne fors\xc3\xa6bningsprocess, vil de langk\xc3\xa6dede frie fede syrer i bivoks sammen med bikarbonat danne s\xc3\xa6ber med natriumsalte: RCOOH + NaHCO3 \xe2\x86\x92 RCOONa + H2O + CO2. De analyserede voksen f\xc3\xb8r og efter, og fandt at alle de fede syrer blev fjernet ved processen, medens n-alkanerne og voks-esterne var u\xc3\xa6ndrede .'